"Kõik saksa poisid on seiklushimulised. Seiklus on äge. Meie skaudijuht on äge mees. Eelmisel aastal läks ta Lapimaale ja elas terve suve üksinda onnis… Kas sa oled kommunist?"  "Ei, aga sina?"  Rudi ilme oli valulik.  "Muidugi! Me kõik siin oleme… Ma võin sulle laenata mõningaid raamatuid, kui tahad… Sa peaksid tulema ja nägema meie klubimaja. See on äge… Me laulame punalipulaulu ja kõiki teisi keelatud laule… Kas sa mulle inglise keelt õpetad? Ma tahaks õppida kõiki keeli."  Küsisin temalt, kas ta pioneerisalgas oli ka tüdrukuid. Rudi näis nii šokeerituna nagu oleks ma öelnud midagi eriti siivutut.  "Naised on kasutud," ütles ta kibedalt. "Nad rikuvad kõik ära. Neil pole  seiklusvaimu. Mehed mõistavad üksteist palju paremini, kui nad on omaette koos. Onu Peter (meie skaudijuht) ütleb, et naised peaks jääma koju ja nõeluma sokke. Enamaks nad ei kõlba!"